
Щхьэусыгъуэ къудейуэ къелъытэ
Иракым и МИД-м и унафэщI Ибрэхьим аль-Джаафари Бахрейным щекIуэкI хьэрып-индие зэхуэсышхуэм къыщыщыпсалъэм жиIащ я къэралым нэгъуэщI дзэхэр ирашэу зэрамыдэнур.
«Иракыр къэрал щхьэхуитщ икIи и суверенитетыр къызэпауду зыми хуидэнукъым, — къыхигъэщащ абы. — «Ислъам къэралыгъуэ» террорист зэгухьэныгъэм ди щIыналъэм дыщыпэщIэтынри, нэгъуэщI къарухэр къыхэмыхьэу, дэ тхузэфIэкIынущ».
Министрыр апхуэдэ псалъэкIэ утыку къихьэн хуей щIэхъуар США-м и вице-президент Байден Джорэ Пентагоным и Iэтащхьэ Картер Эштонрэ «Ислъам къэралыгъуэм» ебэныным теухуа я мурадхэу иджыблагъэ хэIущIыIу ящIахэрщ. «Ислъам къэралыгъуэм» нэхъ зыщагъэбыда къалэхэу Сирием щыIэ Раккэрэ Иракым и Мосулрэ хуит къэщIыжыным хуэунэтIауэ екIуэкIыну зауэм США-м и лъэсыдзэхэр хэтын хуейуэ къагъэув абыхэм. Ар щхьэусыгъуэ ящIу американыдзэхэр Иракым ирашэнырщ Ибрэхьим аль-Джаафари яхуимыдэр.
Иужьрей илъэсищэм къэмыхъуауэ
ЩIымахуэм и «зэфIэкIыр» щегъэлъагъуэ США-м и къуэкIыпIэм.
Уэсым и кууагъыр метрым щынэс щIыпIэхэр иIэщ щIымахуэр щытепщэ щIыналъэхэм. Апхуэдиз уэс мыбы иужьрей илъэсищэм къызэрыщемысам щыхьэт техъуащ синоптикхэр.
Къэралым и штат 11-м борэныр зэрыщыетам къыхэкIыу аэропортхэр, IуэхущIапIэхэр, еджапIэхэр зэхуащIащ, цIыхухэр зэрызекIуэ жылагъуэ транспортыр щIыпIэ куэдым щылажьэркъым. Ток зэрыкIуэ кIапсэхэр зэпычри, унэ мин 200 уэздыгъэншэу къэнащ. Гъуэгу те- ту борэным хиубыдахэм ящыщу цIыху 28-рэ щIыIэм исащ.
ЩытыкIэр щынэхъ гугъухэм ящыщщ Вирджиние, Мэриленд штатхэр, къэралым и къалащхьэ Вашингтон зыхыхьэ Колумбие федеральнэ округыр. А щIыпIэхэм уеблэмэ щылажьэркъым къэрал властым и органхэр.
Уэсыр тхъуныр, щытыкIэ гугъум къихута цIыхухэм ядэIэпыкъуныр зи къалэн IуэхущIапIэхэр сэбэп щымыхъуфкIэ, езы цIыхухэм я щхьэ зэрахъумэжыным яужь итщ.
